Боян Бойчев
Тридесет и петият километър

chitanka.info

Тридесет и петият километър е границата

Между духа и материята,

Прагът на нашето неверие,

Затова преминават я само избраниците.

Стартът е равен, жадуван, устремен.

После всеки търси мястото,

Надпреварва се със себе си,

С времето безпристрастно.

Границата е тънка, невидима, вододелна

Между искам и трябва да бъда.

Напразно! Човекът няма предели,

А страхът е самозалъгване!

Тридесет и петият километър е упование,

Глътка изстрадан кислород,

Минути надежда, секунди желание,

Една малка искрица живот.

В гърдите на пресекулки прескача

Сгорещеният в трахеите въздух,

Асфалтът разтопен гори под краката,

Мускулите пият болка и дързост.

И глухият ритмичен тропот на краката,

Разбеснели се по сетивата коне,

И чуваш — сърцето пулсира в главата,

А мисълта реже страхливото: „Не!“

Тридесет и петият километър е разпятие,

Гибелен възторг, порив и вяра,

Страдание или радост — вик непонятен,

Реки от сила и отчаяна ярост.

Всеки е сам по безкрайната линия на трасето,

Публиката е зад лентите от безразличие,

Невярваща, скучаеща и неразбираща,

Далеч от километър тридесет и пети.

Без значение са километрите. Само победата.

Тя осмисля старта и усилието,

Победата над себе си, съперниците, времето,

Над сивотата и измамното безсилие.

Тридесет и пет километра. До финала колко?

Всяка граница вече е условна и излишна,

Освен онази, начертаната от болка,

Тънка и неуловима линия на финиша.

Маратонът — религия или проклятие,

Последно изстрадано спасение,

Четиридесет и два километра

И още колко тренировъчни неизброени.

Маратонът е живот. Право на живот.

Животът е най-светият канон,

Когато имаш цел, мечта и път

Животът е маратон.

2003 — 2006 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.